Okresná prokuratúra Galanta 
Obrancov mieru 2, 924 29 Galanta 1 	

Sp. zn. : 1 Pv 728/12/2202	Galanta, 27.11.2012
EEČ : 2-17-277-2012

U Z N E S E N I E

Trestná vec:	obvinená XXXXX 
Prečin:	Zanedbanie povinnej výživy podľa § 207 odsek 1, odsek 3 písmeno c Trestného zákona číslo 300/2005 Zbierky zákonov v znení zákona číslo 313/2011 Zbierky zákonov

Rozhodol: 	prokurátorka Okresnej prokuratúry Galanta
Podľa § 215 odsek 1 písmeno h Trestného poriadku zastavujem trestné stíhanie obvinenej:
1.	XXXXX
	dátum narodenia: XXXXX
	trvalé bydlisko: XXXXX
ako matka maloletého XXXXX, XXXXX, ktorý bol zverený do osobnej starostlivosti otca XXXXX, XXXXX trvale bytom XXXXX, XXXXX XXXXX prechodne bytom XXXXX bez prihlásenia, hoci jej v zmysle zákona o rodine vyplýva povinnosť vyživovať svojho syna a k tomu bola aj rozsudkom Okresného súdu Galanta, pod číslom konania XXXXX zo dňa 03. 09. 2009, ktorý nadobudol právoplatnosť dňom 18. 09. 2009, zaviazaná prispievať na výživu svojho syna sumou 50,- Eur mesačne, vždy do 15. dňa toho - ktorého mesiaca vopred k rukám otca dieťaťa, avšak túto svoju povinnosť si všade tam, kde sa zdržiavala riadne neplnila a takto jej od mesiaca január 2012 do dnešného dňa vznikol dlh na výživnom vo výške 500,- Eur, pričom už bola trestným rozkazom Okresného súdu Galanta pod číslom konania XXXXX zo dňa       20. 10. 2011, ktorý nadobudol právoplatnosť dňom 29. 12. 2011 odsúdená za prečin zanedbania povinnej výživy podľa § 207 odsek 1 Trestného zákona, 

lebo zanikla trestnosť činu
Odôvodnenie:
Vyšetrovateľ Okresného riaditeľstva PZ v Galante, Odboru kriminálnej polície uznesením zo dňa 16. 10. 2012 pod sp. zn. XXXXX podľa 199 odsek 1 Trestného poriadku začal trestné stíhanie a súčasne podľa § 206 odsek 1 Trestného poriadku vzniesol obvinenie XXXXX, XXXXX, za prečin zanedbanie povinnej výživy podľa § 207 odsek 1, odsek 3 písmeno c) Trestného zákona uvedený vo výrokovej časti tohto uznesenia.
	
Obvinená XXXXX k veci dňa 31. 10. 2012 uviedla, že si je vedomá svojej vyživovacej povinnosti na svojho syna, avšak doposiaľ nemala dostatok peňazí. Ku skutku sa priznáva a bude sa snažiť svoj dlh vyrovnať. Svoje konanie ľutuje, ale má veľa výdavkov, lebo má malú dcérku a s druhom bývajú v podnájme.   	

Otec dieťaťa XXXXX vo svojej výpovedi dňa 23. 10. 2012 uviedol, že matka dieťaťa XXXXX neprispieva na výživu svojho syna od januára 2012 až doposiaľ, teda dlhuje na výživnom do dnešného dňa sumu 500,- Eur. On sa o syna stará osobne, nakoľko matka sa oňho ani inak nezaujíma. 

Skutkový stav bol okrem priznania samotnej obvinenej preukázaný výpoveďou otca dieťaťa XXXXX, ako aj listinnými dôkazmi, a to: trestným oznámením, rozsudkom Okresného súdu Galanta č. k. XXXXX, trestným rozkazom Okresného súdu Galanta č. k. XXXXX rodným listom, potvrdením o návšteve školy, poštovou poukážkou podacie číslo 10037 zo dňa 12. 11. 2012 o úhrade      500,- Eur, úradným záznamom zo dňa 13. 11. 2012, oznámeniami a potvrdeniami úradu práce, sociálnych vecí a rodiny, odpisom z registra trestov, posudkami              a správami na obvinenú.

Z úradného záznamu zo dňa 13. 11. 2012 vyplýva, že otec dieťaťa obdržal celú sumu dlžného výživného vo výške 500,- Eur, ktorú mu obvinená XXXXX poukázala poštovou poukážkou podacie číslo 10037 dňa 12. 11. 2012. 
  	
Podľa ustanovenia § 86 písmeno a) Trestného zákona trestnosť zanedbania povinnej výživy (§ 207) zaniká, ak trestný čin nemal trvalo nepriaznivé následky a páchateľ svoju povinnosť dodatočne splnil skôr, než sa súd odobral na záverečnú poradu.	
Pretože trestnosť činu s poukazom na ustanovenie § 86 písmeno a) Trestného zákona zanikla, bolo potrebné rozhodnúť tak, ako je to uvedené vo výrokovej časti tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Karin Kolenčíková
prokurátorka